Incendiu devastator într-o gospodărie din Stulpicani. Cinci persoane cu vârste între 15 și 62 de ani au primit îngrijiri medicale (foto)
Militarii Gărzii de Intervenție Gura Humorului și ai Detașamentului de pompieri Câmpulung Moldovenesc, împreună cu lucrătorii Serviciilor voluntare pentru situații de urgență Stulpicani, Vama și Ostra, au intervenit cu șapte autospeciale de stingere și o ambulanță SMURD pentru localizarea și lichidarea unui incendiu, izbucnit la o gospodărie din localitatea Stulpicani, informează ISU Suceava.
La sosirea echipajelor, ardeau generalizat anexele gospodărești, precum și acoperișul și etajul casei de locuit, existând pericolul de propagare a focului la vecinătăți. Pe timpul intervenției, pompierii paramedici SMURD au acordat primul ajutor medical unui bărbat, în vârstă de 62 de ani, care a suferit arsuri la nivelul unei mâini și pe frunte. Alte patru persoane, trei femei de 54, 43 și 27 de ani, și un adolescent de 15 ani, au primit îngrijiri medicale în urma unor atacuri de panică. Ulterior, toate cele cinci persoane au refuzat transportul la o unitate spitalicească. Au ars anexele gospodărești (adăpostul de animale, depozitul de furaje, bucătăria și baia) și acoperișul și etajul casei de locuit, pe o suprafață totală de aproximativ 200 de metri pătrați. Au mai ars și s-au degradat unelte și utilaje gospodărești, obiecte de mobilier, aparatură electrică și electrocasnică, materiale textile, elemente de construcție (pereți, tavane și pardoseli) și de tâmplărie (uși și ferestre). De asemenea, în incendiu au pierit doi viței, un porc și 10 găini. Cauza probabilă de izbucnire a flăcărilor a fost un scurtcircuit produs la un conductor electric defect. În ceea ce privește dezvoltarea și propagarea focului, acestea au fost favorizate de construcțiile majoritare din lemn. Incendiul a fost lichidat la ora 18:20, iar pompierii au salvat restul clădirii de locuit, precum și locuința și anexele învecinate, cu bunurile aferente.